Diari Oficial de la Generalitat Valenciana


Sumari del DOGV 5764, del 16-05-2008 (2008/5873)

RESOLUCIÓ de 8 de maig de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'acord marc de col·laboració entre la Conselleria de Turisme, a través de l'Agència Valenciana del Turisme, i l'Institut per a la Qualitat Turística Espanyola per al desplegament d'estratègies comunes en matèria de qualitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5764

Data del DOGV
:   16-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5873


Data del document
:   08-05-2008

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació administrativa
    * turisme
    * organització patronal

RESOLUCIÓ de 8 de maig de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'acord marc de col·laboració entre la Conselleria de Turisme, a través de l'Agència Valenciana del Turisme, i l'Institut per a la Qualitat Turística Espanyola per al desplegament d'estratègies comunes en matèria de qualitat. [2008/5873]  
La conselleria de Turisme, a través de l'Agència Valenciana del Turisme, i l'Institut per a la Qualitat Turística Espanyola han subscrit, després de la tramitació prèvia reglamentària, el 18 de gener de 2008, l'acord marc de col·laboració per al desplegament d'estratègies comunes en matèria de qualitat.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 0573/2008, i que figura com a annex d'esta resolució.  
València, 8 de maig de 2008.- El director general de Relacions amb les Corts i Secretariat del Consell: Ángel Mompó Romero.  
Acord marc de col·laboració entre la conselleria de Turisme, a través de l'Agència Valenciana del Turisme, i l'Institut per a la Qualitat Turística Espanyola per al desplegament d'estratègies comunes en matèria de qualitat  
València, 18 de gener de 2008  
Reunits:  
D'una banda, Angélica Such Ronda, consellera de Turisme de la Generalitat i presidenta de l'Agència Valenciana del Turisme, qui intervé en nom i representació d'esta última entitat de dret públic subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i en l'article 3 del Decret 123/2007, de 27 de juliol, pel qual s'aprova el Reglament Orgànic i Funcional de la conselleria de Turisme. El domicili de la referida entitat de dret públic, a l'efecte del present document, és a València, avinguda d'Aragó, número 30, planta vuitena.  
La seua legitimació i representació per a este acte es deriva de la seua condició de consellera de Turisme, d'acord amb el que establix l'art. 1 del Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell, i a qui correspon ostentar la presidència de la citada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, facultada com està per a este acte en virtut de les facultats conferides per l'Acord del Consell de data 2 de novembre de 2007.  
I, de l'altra, Miguel Mirones Díez, amb DNI núm. 02390979-V, qui intervé en nom i representació de l'Institut per a la Qualitat Turística Espanyola, associació empresarial privada, independent i sense ànim de lucre, amb núm. CIF G-82684572, amb domicili a l'efecte d'este document al carrer General Yagüe, 11, entreplanta, de Madrid.  
La seua legitimació i representació per a este acte es deriva de la seua condició i càrrec de president de l'Institut, en virtut de l'acord de l'Assemblea General Ordinària, del dia 13 de març de 2003 i d'acord amb les facultats que li atorguen els estatuts de la dita entitat.  
Les parts es reconeixen en la representació que ostenten capacitat per a formalitzar el present acord marc, i a l'efecte,  
Exposen:  
Primer. Que l'Agència Valenciana del Turisme té a càrrec seu l'impuls i execució de la política turística de la Generalitat amb relació a la promoció de la qualitat i innovació, el desplegament, la millora, informació i difusió del sector turístic valencià, per a potenciar la dita oferta mitjançant la comercialització, informació i difusió del producte turístic de la Comunitat Valenciana i, en general, la realització de les activitats necessàries per a una millor promoció de l'oferta turística de la Comunitat Valenciana i, també, de la modernització i adequació de la indústria turística a les tendències de la demanda.  
Segon. Que d'acord amb la referida finalitat de l'Agència Valenciana del Turisme, esta es recolza des de fa anys, en el marc del Programa QUALITUR, i les actuacions específiques destinades a la difusió entre el sector turístic de la Comunitat Valenciana de la cultura de la qualitat, a través de l'aplicació dels criteris previstos en els principals models de referència existents a nivell nacional i internacional. Que entre estos models recolzats per l'Agència Valenciana del Turisme figura el Sistema de Qualitat Turística Espanyola, en el qual l'Institut per a la Qualitat Turística Espanyola (d'ara en davant ICTE) actua com a entitat de certificació d'este sistema de qualitat especialment creats per a les empreses turístiques.   
Tercer. Que l'ICTE és una institució espanyola, privada, independent i sense ànim de lucre, creada per les associacions empresarials del sector turístic, a fi de promoure, estendre i recolzar la difusió dels sistemes de qualitat específics en l'àmbit turístic. Que per al compliment de les seues finalitats l'ICTE ha desplegat una normativa de qualitat per a diferents productes i servicis turístics, que constituïx el sistema específic més complet fins ara produït i que està reconegut com a únic organisme de certificació i administració del sistema per les firmes d'auditoria de qualitat més significatives del mercat. Sistema al qual s'han incorporat més de dos mil empreses i entitats turístiques.   
Quart. Que atesa la coincidència de plantejaments i objectius, tant l'Agència Valenciana del Turisme com l'ICTE consideren adequat dur a terme de forma estable accions concertades de col·laboració en un marc que permeta unir els esforços dels sectors públics i privats, tendents a la incorporació de criteris de qualitat mitjançant la implantació del Sistema de Qualitat Turística Espanyola entre les empreses i entitats turístiques de la Comunitat Valenciana que contribuïsquen a reforçar el posicionament competitiu dels servicis i productes turístics que oferixen als seus clients i usuaris.   
Cinqué. Que l'Agència Valenciana del Turisme i l'ICTE, una vegada analitzades les activitats que estan realitzant les dues parts, consideren que és necessària la coordinació de les seues actuacions per a millorar els esforços que es realitzen en la matèria de qualitat en el sector turístic, i volen unir els esforços per a aconseguir una major eficàcia de les accions que despleguen pr tal de difondre la cultura de la qualitat entre els agents del sector turístic.  
Per tot el susdit, els compareixents, en la representació que ostenten, atorguen el present acord marc per a l'establiment d'una política de recíproca col·laboració en matèria de qualitat, l qual s regirà mitjançant les següents  
Clàusules   
Primera. Finalitat de l'acord marc  
L'objecte d'este acord marc és l'establiment de les línies generals de col·laboració entre l'Agència Valenciana del Turisme i l'ICTE per a la realització de tots aquelles accions i activitats que contribuïsquen a difondre la cultura de la qualitat entre les empreses i les entitats turístiques de la Comunitat Valenciana, a través de la difusió entre els agents del sector turístic de les ferramentes i metodologies necessàries per a la incorporació de criteris de gestió basats en els requisits del Sistema de Qualitat Turística Espanyola.  
Segona. Modalitats d'actuació  
Les parts impulsaran, en l'àmbit de les activitats que cada una d'elles realitza, la posada en marxa d'accions orientades a la millora de la qualitat en el sector turístic de la Comunitat Valenciana, pr tal de fomentar la implantació del Sistema de Qualitat Turística Espanyola en les empreses i les entitats turístiques.   
Per a això i, amb el propòsit d'aconseguir l'objectiu proposat, l'Agència Valenciana del Turisme es compromet a:  
- Recolzar, a través del Programa QUALITUR i en el marc del Pla Integral de Qualitat del Turisme Valencià que executa la conselleria de Turisme, els projectes de millora de la qualitat que realitzen les empreses i les entitats turístiques de la Comunitat Valenciana i que sintonitzen amb els objectius del Sistema de Qualitat Turística Espanyola, tot això en sintonia amb l'acord de col·laboració en vigor subscrit entre la Secretaria General de Turisme i l'Agència Valenciana del Turisme per al desplegament de les polítiques i estratègies comunes en matèria de qualitat.  
- Mantindre en els seus programes anuals d'actuació en suport del sector turístic i, en funció de la disponibilitat pressupostària de l'exercici corresponent, les línies d'incentius a la qualitat que fomenten la implantació i certificació dels sistemes de gestió que conduïsquen a l'obtenció del certificat corresponent, incloent-hi expressament entre els models de gestió a recolzar el Sistema de Qualitat Turística Espanyola que impulsa l'ICTE.  
- Promoure la consecució de la Marca «Q» de Qualitat Turística que atorga l'ICTE, i incidir en la difusió dels atributs propis d'esta marca de qualitat entre els agents del sector turístic de la Comunitat Valenciana, així com l'avantatge competitiu que per a les organitzacions turístiques pot suposar la implantació dels sistemes de qualitat que milloren la seua gestió interna i els productes i servicis que oferixen als seus clients i usuaris.  
- Facilitar a l'ICTE l'accés a les instal·lacions de la Xarxa de Centres de Turisme de la Comunitat Valenciana per a la realització de jornades informatives/formatives sobre el Sistema de Qualitat Turística Espanyola, per tal de contribuir a difondre les metodologies i ferramentes de gestió existents, amb l'objectiu d'afavorir la qualificació progressiva en gestió de qualitat dels professionals del sector turístic.  
Per la seua banda, i per tal d'aconseguir igualment l'objectiu proposat, l'ICTE es compromet a:  
- Aportar a les empreses i entitats turístiques interessades de la Comunitat Valenciana ferramentes efectives de contrast de necessitats (telemàrqueting), de formació i implantació de sistemes de qualitat, realitzades ad hoc, que responguen a les seues necessitats i que faciliten la integració de sistemes de gestió i la millora continua en les organitzacions turístiques. Les dites ferramentes estaran orientades a la percepció del client i el mercat i constituiran els elements operatius de la millora i l'eficàcia que permetran l certificat de les organitzacions turístiques que hagen accedit als nivells requerits de qualitat.  
- Basar estes ferramentes en la utilització de noves tecnologies d'Internet, procés suportat i gestionat en el seu desplegament per l'ICTE, tot garantint que dites ferramentes siguen complementàries als processos d'implantació dels sistemes de qualitat en les empreses i destinacions turístiques promogudes per la Secretaria General de Turisme, amb l'objectiu de dinamitzar i ampliar els processos de difusió de la qualitat i la millora contínua en funció de les especificitats pròpies de la Comunitat Valenciana.  
- Recolzar, a través de la seua xarxa de delegats territorials o altres mitjans a definir per l'Institut, l'assistència tècnica presencial durant el projecte d'implantació del sistema de qualitat en les organitzacions turístiques, així com l'actualització i manteniment de les ferramentes de formació i implantació de sistemes de qualitat, per tal de garantir la seua adequació a l'evolució de la demanda i facilitar que les organitzacions turístiques accedisquen als processos de formació contínua adequats als nous requeriments del mercat turístic.  
- Facilitar la informació actualitzada als tècnics de qualitat de l'Agència Valenciana del Turisme en relació a l'evolució dels treballs de normalització i certificació de les normes de qualitat turística que impulsa l'ICTE, per a incidir en la seua formació i qualificació en l'ús de les ferramentes de gestió del Sistema de Qualitat Turística Espanyola. Ambdues parts podran, d'acord mutu, constituir un grup de treball tècnic d'intercanvi de coneixement i experiències que facilite l'adopció d'estratègies comunes en matèria de qualitat al qual podran incorporar-se, per acord de les parts, els representants de les delegacions territorials de l'ICTE a la Comunitat Valenciana.  
Així mateix, i per tal d'aconseguir igualment l'objectiu proposat, ambdues parts podran acordar, en el marc de les activitats que realitzen per a difondre la cultura de la qualitat entre els agents del sector turístic de la Comunitat Valenciana, totes aquelles activitats siguen considerades d'interés mutu, dins de les disponibilitats de les parts i de les activitats que constituïxen l'objecte del present acord marc.  
Tercera. Col·laboració amb altres entitats   
L'Agència Valenciana del Turisme i l'ICTE podran comptar amb la col·laboració d'altres organismes i institucions nacionals i estrangeres de caràcter públic o privat, la cooperació tècnica i econòmica dels quals siga considerada d'interés per a la consecució de l'objecte del present acord marc.   
Igualment, podran fer menció expressa en els materials divulgatius i publicitaris, que cada una d'elles edite o en què intervinga, la col·laboració de cada una elles, en els termes que es determine per acord mutu d'ambdues entitats.   
Quarta. Entrada en vigor i duració  
El present acord marc entrarà en vigor en el moment de la seua firma i la seua vigència serà de quatre anys, sense perjuí que les modalitats de col·laboració, ara descrites, poguen per acord de les dues parts estendre's a altres exercicis futurs.  
Cinquena. Interpretació  
Qualsevol diferència o divergència, respecte a la interpretació, aplicació o vigència del present acord, serà dirimida mitjançant la negociació i l'acord comú d'ambdues parts.   
Per a això, podrà crear-se una Comissió de Seguiment, sense personalitat jurídica, formada per representants de les parts firmants amb les atribucions següents:  
- Aprovar les actuacions a realitzar i el calendari d'execució.  
- Procedir a la revisió i adequació de les necessitats en matèria de qualitat.  
- Programar de forma coordinada l'execució de les activitats previstes.  
- Proposar l'adopció de mesures per a aconseguir els objectius proposats.  
- Resoldre els problemes d'interpretació d'este acord Marc.  
La Comissió de Seguiment estarà constituïda per dos representants de cada part, i per acord mutu es determinarà la periodicitat de les reunions i el seu funcionament es regirá per allò previst per els organs colegiats en la Llei 30/1992 (artícles 22 a 27).  
Sisena. Modificació i rescissió  
Les parts podran modificar o denunciar el present document en qualsevol moment per mutu acord. Qualsevulla de les parts podrà, al seu torn, denunciar el present acord, tot comunicant-ho per escrit a l'altra part amb tres mesos d'antelació a la data en què vaja a donar-ho per acabat. En ambdós casos hauran de finalitzar les possibles actuacions que estigueren en vigor.  
Ambdues parts, en la representació que ostenten, una vegada llegit el present document i, en prova de conformitat amb el contingut íntegre, el subscriuen i firmen en dos exemplars exemplar i a un únic efecte en el lloc i data susdits en l'encapçalament.  
La consellera de Turisme i presidenta de l'Agència Valenciana del Turisme: Angélica Such Ronda.  
El president de l'ICTE: Miguel Mirones Díez.